**Romanţă în stil vechi**

*George Topârceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se stinge amurgul cu roşii văpăi,

Şi noaptea de vară

Coboară-n tăcere pe munţi şi pe văi,

Înaltă şi clară.

La marginea apei să-şi caute vad

O turmă s-abate.

Răsare şi luna din codri de brad,

În singurătate.

Măicuţele-n umbra părerii de rău

Se duc să se culce;

Din vale s-aude un glas de pârău

Sălbatic şi dulce.

Odihna s-aşterne pe sfântul lăcaş

Din vremea străbună.

Şi numai o fată cu dor pătimaş

Mai cântă sub lună.

Iubitul şi-aşteaptă s-o prindă în braţ

La poală de munte,

Şi lung s-o sărute cu dulce nesaţ,

Pe ochi şi pe frunte.